EL Επίσηµη Εφηµερίδα της Ευρωπαϊκής Ένωσης CE 84/476

(2004/C 84 E/0551)

ΓΡΑΠΤΗ ΕΡΩΤΗΣΗ Ε-1731/03

υποβολή: Freddy Blak (GUE/NGL) προς την Επιτροπή

(23 Μαίου 2003)

Θέμα: Παραβίαση των άρθρων 82 και 86 της Συνθήκης από τη Δανία

Με την εισαγωγή της Dansk Retursystem A/S (DRS), η Δανία παραβιάζει τα άρθρα 82 και 86 της Συνθήκης. Η παραβίαση έγκειται στη δεσπόζουσα θέση που έχει η Carlsberg στη δανέζικη αγορά, σε συνδυασμό με τη δεσπόζουσα επιρροή της Carlsberg επί της DRS A/S. Η DRS A/S είναι μια ιδιωτική επιχείρηση στην οποία έχει παραχωρηθεί το αποκλειστικό δικαίωμα να διαχειρίζεται το σύστημα παρακαταθήκης και επιστροφής φιαλών στη Δανία. Ωστόσο, η Carlsberg ελέγχει πλήρως την DRS, καθώς κατέχει την πλειοψηφία των μετοχών στη DRS Holding και η εταιρεία holding έχει το 85 % των μετοχών στη DRS A/S. Ακόμη, η Carlsberg έχει τις περισσότερες θέσεις στα διοικητικά όργανα τόσο της DRS Holding όσο και της DRS A/S (βλ. προηγούμενη ερώτηση Ε-3828/02 (1)). Η DRS A/S έχει αποκλειστικό δικαίωμα να διαχειρίζεται το σύστημα παρακαταθήκης και επιστροφής φιαλών στη Δανία, σύστημα στο οποίο υποχρεούνται να συμμετέχουν όλες οι επιχειρήσεις που εμπορεύονται μπύρες και αναψυκτικά. Το αποκλειστικό αυτό δικαίωμα συμπεριλαμβάνει, μεταξύ άλλων, τη συγκέντρωση των συσκευασιών μιας χρήσεως, δεν περιλαμβάνει όμως τη συγκέντρωση των επαναχρησιμοποιήσιμων συσκευασιών, που μπορεί να οργανώνεται από τα ίδια τα εργοστάσια κατασκευής φιαλών. Τούτο σημαίνει ότι στη δανέζικη αγορά δεν υπάρχει ανταγωνισμός στον τομέα της συγκέντρωσης των συσκευασιών μιας χρήσεως, πράγμα που αποτελεί παραβίαση του άρθρου 82, αφού η ενδιαφερόμενη εταιρεία, με το να ασκεί μόνο το αποκλειστικό της δικαίωμα, δεν μπορεί να αποφύγει την κατάχρηση της δεσπόζουσας θέσης της, ή το αποκλειστικό δικαίωμα ενδέχεται να δημιουργήσει μια κατάσταση στην οποία η επιχείρηση ωθείται να καταστεί υπεύθυνη παραβίασης. Με την παραχώρηση αποκλειστικού δικαιώματος στη DRS A/S, η οποία στην πράξη ελέγχεται από την Carlsberg, η DRS A/S τίθεται σε κατάσταση σύγκρουσης συμφερόντων, αφού μεταξύ άλλων παραχωρείται στα μέλη του διοικητικού συμβουλίου πρόσβαση σε ευαίσθητες επιχειρηματικές πληροφορίες σχετικά με τους ανταγωνιστές τους στη δανέζικη αγορά μπύρας και αναψυκτικών.

Προτίθεται η Επιτροπή να παρέμβει σε ό,τι αφορά την εν λόγω παραβίαση των άρθρων 82 και 86 της Συνθήκης;

Απάντηση του κ. Monti εξ ονόματος της Επιτροπής

(7 Ιουλίου 2003)

Το Αξιότιμο Μέλος αναφέρεται στη σύσταση της εταιρείας Dansk Retursystem A/S (DRS) στην οποία έχει παραχωρηθεί το αποκλειστικό δικαίωμα να διαχειρίζεται το σύστημα παρακαταθήκης και επιστροφής φιαλών.

Σύμφωνα με τη νομολογία του Δικαστηρίου των Ευρωπαϊκών Κοινοτήτων η απλή δημιουργία δεσπόζουσας θέσης δεν είναι, αυτή καθεαυτή ασυμβίβαστη με το άρθρο 82 της συνθήκης ΕΚ. Μπορεί να υπάρξει παραβίαση των απαγορεύσεων που προβλέπονται στα άρθρα 86 και 82 της συνθήκης ΕΚ όταν η εξεταζόμενη επιχείρηση, με την άσκηση των αποκλειστικών δικαιωμάτων που της έχουν παραχωρηθεί, προβαίνει σε κατάχρηση της δεσπόζουσας θέσης της ή όταν τα δικαιώματα αυτά είναι πιθανό να δημιουργήσουν μία κατάσταση που ωθεί την επιχείρηση σε τέτοιες καταχρήσεις (υποθέσεις C-163/96, Raso· C-209/98, FFAD).

Όταν καταρτίστηκε η δανική νομοθεσία για το σύστημα παρακαταθήκης και επιστροφής φιαλών, η Επιτροπή ήταν σε επαφή με την αρμόδια αρχή ανταγωνισμού της Δανίας. Χάρη στην παρέμβασή της, επήλθαν τροποποιήσεις στο σχέδιο νόμου. Δεν προβλέπεται να κινηθεί διαδικασία παράβασης κατά της Δανίας για παραβίαση των κοινοτικών κανόνων ανταγωνισμού με τη χορήγηση αποκλειστικών δικαιωμάτων στην DRS. Το γεγονός ότι η Carlsberg ελέγχει την DRS δεν επαρκεί, αυτό καθεαυτό, για να αποδείξει μία κατάχρηση δεσπόζουσας θέσης εκ μέρους της DRS. Πιθανές συγκρούσεις συμφερόντων στις οποίες αναφέρθηκε το Αξιότιμο Μέλος μπορούν να αποφευχθούν εάν υπάρχουν επαρκή μέτρα προστασίας για να διασφαλιστεί ότι η Carlsberg δεν αποκτά πρόσβαση σε ευαίσθητες επιχειρηματικές πληροφορίες που κατέχονται από την εταιρεία λογιστικού ελέγχου ή την DRS.

Όπως ήδη αναφέρθηκε στην απάντηση στη γραπτή ερώτηση ΕΕ Ε-3828/02 του Αξιότιμου Μέλους, η Επιτροπή παρακολουθεί τη λειτουργία του συστήματος στην πράξη. Στο μέτρο που η πρακτική λειτουργία ή το πεδίο εφαρμογής του συστήματος δημιουργούν προβλήματα σε επίπεδο ανταγωνισμού, η Επιτροπή θα εξακολουθήσει να συνεργάζεται με τις αρμόδιες αρχές ανταγωνισμού της Δανίας.

(1) ΕΕ C 268 Ε της 7.11.2003, σελ. 52.